पाएं अपने शहर की ताज़ा ख़बरें और फ्री ई-पेपरडाउनलोड करें
कोविड-19 महामारी से उत्पन्न परिस्थितियों और कम यात्रीभार मिलने से रेल सेवाएं भी रद्द, आंशिक रद्द व फेरों में कमी की जा रही है। रेलवे गत साल लॉकडाउन में बंद हुई सभी ट्रेनों को धीरे-धीरे बहाल करने में जुटा था कि इसी बीच कोरोना की दूसरी लहर फिर ब्रेक बन गई। अब एक-एक कर वापस ट्रेनें बंद करने, फेरे अथवा दूरी कम करने के आदेश निकालने पड़ रहे। लॉकडाउन से पहले चित्तौड़गढ़ जंक्शन से प्रतिदिन औसत 36 जोड़ी यानी अपडाउन मिलाकर करीब 72 ट्रेनें चलती थी।
जून से अनलॉक के बाद एक-एक कर अहम ट्रेनें वापस पटरी पर लाने का क्रम शुरू हुआ। अब तक 19 जोड़ी ट्रेनें ही चल पाई थी कि अचानक इनमें भी कटौती का दौर शुरू हो गया। इस बार कारण लॉकडाउन नहीं, बल्कि खुद यात्रियों का सफर से बचना है। पर्याप्त यात्री भार नहीं मिलने से रेलवे को अधिक घाटा दे रही ट्रेनें बंद या आंशिक बदलाव करना पड़ रहा है। पिछले एक महीने में 5 ट्रेनें बंद हो गई थी।
अब प्रतिदिन दोनों ओर से चलने वाली जयपुर-उदयपुर इंटरसिटी को सप्ताह में तीन दिन कर दिया। अजमेर मंडल से संबंधित सेवाओं में प्रतिदिन की गाडी सं. 02923 व 02924 अजमेर-आगरा फोर्ट-अजमेर स्पेशल गुरुवार से बंद कर दी गई। गाडी सं. 02991 व 02992 उदयपुर-जयपुर-उदयपुर स्पेशल यानी इंटरसिटी 7 मई से प्रतिदिन की बजाय मंगल, बुध व शुक्रवार को ही संचालित होगी।
आंशिक रद्द सेवाओं (प्रारंभिक स्टेशन से) में गाडी सं. 09666, उदयपुर-खजराहो आगरा कैंट से खजुराहो तक आंशिक रद्द रहेगी। गाडी सं. 09665, खजुराहो-उदयपुर स्पेशल 8 मई से खजुराहो से आगरा कैंट तक रद्द रहेगी। बुधवार को उत्तर पश्चिम रेलवे से जारी आदेश अनुसार गाडी संख्या 02994 उदयपुर से दिल्ली सराय रोहिल्ला यानी चेतक एक्सप्रेस भी 7 मई से बंद की जा रही है। यह ट्रेन 8 मई से दिल्ली साइड से भी नहीं आएगी। सभी आदेश आगामी आदेश तक लागू रहेंगे।
अब खजुराहो नहीं, आगरा तक ही जा सकेंगे
उदयपुर- खजुराहो एक्सप्रेस गुरुवार से उदयपुर सिटी से आगरा तक ही पहुंचेगी। आगरा से खजुराहो तक नहीं जाएगी। वापसी में भी यह आगरा से उदयपुर तक ही चलेगी।
पहले ये ट्रेनें हो चुकी हैं बंद... कोटा-मंदसौर, इंदौर-बीकानेर, इंदौर-दिल्ली, नाथद्वारा-ओखा, भीलवाड़ा-महू डेमू पहले ही बंद की जा चुकी है।
ये ट्रेनें अभी चल रही हैं... उदयपुर-निजामुद्दीन दिल्ली मेवाड़ एक्सप्रेस, जयपुर-भोपाल, साप्ताहिक हरिद्वार, बांद्रा-तीन-तीन दिन, हैदराबाद तीन दिन के अलावा इंदौर-उदयपुर ट्रेन सप्ताह में तीन दिन संचालित है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva bho_Deva zho_Hant eng_Latn